אסף בייזר

אסף בייזר (נולד ב-26 במרץ 1975) הוא תסריטאי ויוצר טלוויזיה ישראלי, נמנה עם יוצרי הסדרות "היהודים באים", "אלישע" ו"צפוף". זוכה טקס פרסי הטלוויזיה בשנת 2021.

ביוגרפיה 
בייזר נולד בראשון לציון. אימו, הניה, הייתה מורה, ואביו, אברהם, כיהן כשופט בבית משפט מחוזי. למד בגימנסיה הריאלית, והיה חניך ומדריך ב"קן רמז – ראשון מרכז" של הנוער העובד והלומד.

בגיל 22 השלים תואר ראשון במשפטים באוניברסיטת תל אביב במסגרת העתודה האקדמית, ובגיל 23 הוסמך כעורך דין. את שירותו הצבאי עשה בפרקליטות הצבאית, בענף ייעוץ וחקיקה.

לאחר שירותו הצבאי עזב בייזר את עולם המשפט, למד קופירייטינג במכללה לתקשורת ופרסום (ACC – תרצה גרנות), וסיים את לימודיו בהצטיינות. אחרי סיום לימודיו עבד מספר שנים כקופירייטר במשרד הפרסום באומן בר ריבנאי ובפובליסיס אריאלי.

במהלך עבודתו כקופירייטר כתב פרסומות טלוויזיה ורדיו למותגים רבים, בהם ליווי'ס, סלקום, בנק לאומי, קרלסברג, סופר-פארם ותלמה.

בשנת 2004 סיים לימודי תסריטאות בבית הספר לתסריטאות של עידית שחורי.

עם סיום לימודיו זכה בקרן "רשת" לעידוד היצירה העברית ובמלגת BI-Arts הבריטית להשתלמות בתסריטאות ב- national film and television school) NFTS) בלונדון.

קריירה 
בשנת 2005 החל לעבוד כתסריטאי בתוכנית "ארץ נהדרת" (עונה שנייה ושלישית). לאחר מכן כתב בתוכניות סאטירה ובידור רבות, בהן "משחק מכור", תוכנית הלילה של ליאור שליין, נבחרת ישראל בטלוויזיה ו"שבוע סוף!" שבה שימש ככותב ראשי.

כמו כן כתב בייזר גם סדרות דרמה רבות:
 שימש ככותב בסדרה פאודה שזכתה בפרס האקדמיה הישראלית לטלוויזיה לסדרת הדרמה הטובה ביותר לשנת 2015. פאודה נרכשה על ידי נטפליקס, זכתה להצלחה בינלאומית ונחשבת בין הסדרות הישראליות המצליחות בעולם.
 כתב פרקים לסדרת המתח תא גורדין, שנרכשה להפקה על ידי NBC.
 כתב לקומדיית המצבים השוטר הטוב שנמכרה לנטפליקס, וגרסה אמריקאית שלה מופקת בימים אלו.

"היהודים באים" 
בשנת 2013 יצר בייזר עם נטלי מרכוס את תוכנית המערכונים הסאטירית היהודים באים, העוסקת בהיסטוריה של עם ישראל, מימי התנ"ך ועד ימינו. הסדרה הייתה מיועדת לעלות לשידור בספטמבר 2013 בערוץ הראשון. לאחר שידור של קדימון הסדרה, התחוללה סערה ציבורית שבסופו של דבר הביאה להחלטת הערוץ הראשון לפסול את שידור הסדרה. לאחר מאבק ציבורי שניהלו יוצרי הסדרה, התוכנית עלתה לשידור בשנת 2014.

בסוף שנת 2014 זכתה התוכנית "היהודים באים" בפרס האקדמיה הישראלית לטלוויזיה וקולנוע לתוכנית הבידור הטובה ביותר. עונותיה השנייה והשלישית של הסדרה היו גם הן מועמדות לפרס האקדמיה לקולנוע וטלוויזיה. הסדרה עוררה בקורת ציבורית נרחבת מכיוון הציבור הדתי על כך שהיא מציגה בצורה בוטה ומזלזלת את אבות האומה ואת סיפורי התנ"ך.

כתיבה לילדים ונוער 
בשנת 2015 יצר וכתב את הסדרה הקומית לילדים "אלישע", יחד עם יובל סמו, אלעד חן ושחר איינבינדר. הסדרה, בכיכובם של יובל סמו, אודי כגן, רבקה מיכאלי, עלמה זק, ליאת הרלב, מלי לוי ואחרים, זכתה בפרסי האקדמיה הישראלית לטלוויזיה לסדרה קומית לילדים בשנים 2015 ו 2016.

בייזר עצמו זכה, יחד עם אלעד חן, בפרס האקדמיה הישראלית לטלוויזיה לתסריטאי בסדרת ילדים בשנת 2015.

הסדרה "אלישע" זכתה גם בפרס "נבחרי הילדים" של ערוץ הילדים לסדרה הקומית לילדים לשנת 2016.

בשנת 2017 יצר וכתב את הסדרה הקומית לילדים "צפוף" יחד עם נטלי מרכוס. הסדרה, בכיכובם של יעל שרוני, אלי פיניש ודניאל ליטמן, שודרה בערוץ זום וזכתה בפרס "נבחרי הילדים" של ערוץ הילדים לסיטקום השנה לילדים לשנת 2017.

באותה שנה כתב בייזר את הספר "אלישע", בשיתוף עם אלעד חן. הספר, המתעד את חייו של גיבור הסדרה בעלת אותו השם, הפך לרב מכר ושהה שבועות רבים בראש טבלת מכירות הספרים לילדים של הארץ.

פילמוגרפיה 
 2005 – קצרים
 2005 – ארץ נהדרת – תסריטאי
 2007 – ראש גדול – תסריטאי
 2008 – אולי הפעם – תסריטאי
 2009 – שבוע סוף – תסריטאי ראשי
 2010 – מתלהבת – יוצר ותסריטאי
 2014 – היהודים באים – יוצר ותסריטאי ראשי
 2014 – שרגא בישגדא – תסריטאי
 2015 – פאודה – תסריטאי
 2015 – השוטר הטוב - תסריטאי
 2015 – תא גורודין - תסריטאי
 2016 – אלישע – יוצר ותסריטאי ראשי
 2016 – הקלמרים – עורך תסריט
 2017 – צפוף - יוצר ותסריטאי ראשי
2020 - הנחלה - יוצר ותסריטאי ראשי

פרסים 
 2014 - פרס האקדמיה הישראלית לטלוויזיה לתוכנית הבידור של השנה (היהודים באים)
 2015 - פרס האקדמיה הישראלית לטלוויזיה לסדרת הדרמה של השנה (פאודה), פרס האקדמיה הישראלית לטלוויזיה לסדרה הקומית לילדים (אלישע), פרס האקדמיה הישראלית לטלוויזיה לתסריטאי בסדרת ילדים ונוער (בשיתוף עם אלעד חן) (אלישע), פרס נבחרי הילדים של "ערוץ הילדים" לסיטקום של השנה (אלישע)
 2016 - פרס האקדמיה הישראלית לטלוויזיה לסדרה הקומית לילדים (אלישע), פרס נבחרי הילדים של "ערוץ הילדים" לסיטקום של השנה (צפוף)
 2017 - פרס האקדמיה הישראלית לטלוויזיה לסדרה קומית לילדים (אלישע)

קישורים חיצוניים 

 רן בוקר, יוצרי "היהודים באים": הסדרה לא שמאלנית, באתר ynet.
 ראיון בתוכנית "פנים אל פנים", עם יואב גינאי (בהשתתפות יעל שרוני)
 איתי שטרן, יוצרי הסדרה "היהודים באים" מחברים בין תנ"ך לסאטירה אקטואלית, באתר הארץ
 היהודים באים – הומור עצמי - הנשק הסודי של היהודים, באתר של קרן אלוף

הערות שוליים 

תסריטאי טלוויזיה ישראלים
פרקליטי הפרקליטות הצבאית
בוגרי העתודה האקדמית
בוגרי אוניברסיטת תל אביב: משפטים
בוגרי הגימנסיה הריאלית
בוגרי הנוער העובד והלומד
זוכי פרס האקדמיה לטלוויזיה: תסריטאים
זוכי תחרות פרסי הטלוויזיה לילדים ולנוער: תסריטאים
ישראלים שנולדו ב-1975